অন্যায়, অবিচার, নিষ্ঠুরতা, জুলুম ইত্যাদি দেখলে একজন কিশোর, তরুণের মন প্রতিবাদী হয়ে ওঠে। সহজ-সরল অনুভূতি দিয়ে সে ন্যায়-অন্যায়, নিষ্ঠুরতা, অত্যাচার নির্ধারণ করে। আইন-কানুন, বিধি-বিধানের মারপ্যাঁচ সে বোঝে না। কখনো কখনো, বলা যায় কদাচ সে একাই প্রতিবাদ করে। নাটকে-সিনেমায় প্রতিবাদী তরুণের তৎপরতা দেখা যায়। বেশির ভাগ সময় সে ব্যর্থ হয়, মাঝেমধ্যে ক্ষমতাবান গোষ্ঠী কর্তৃক দমন-পীড়নের শিকার হয়। আইন-কানুন, মামলা-মোকদ্দমার ঘোরপ্যাঁচে ফেলে তার জীবন দুর্বিষহ করা হয়। সে কারণে মনে মনে প্রতিবাদী হলেও প্রকাশ্যে কিশোর-তরুণকে সব সময় অন্যায়-অত্যাচারের বিরুদ্ধে তৎপর হতে দেখা যায় না। বিক্ষোভ মনের মধ্যে চেপে রাখে।